”އޭ ތިމަންއިލާހުގެ އަޅުތަކުންނޭވެ. ތިމަން އިލާހުގެ ޒާތުފުޅަށް އަނިޔާވެރިކަން ޙަރާމްކުރައްވައިފީމެވެ. އަދި ތިޔަބައިމީހުންގެ މެދުގައިވެސް އަނިޔާވެރިކަމަކީ ޙަރާމްކަމެއްކަމުގައި ލައްވާފީމެވެ. ފަހެ ތިޔަބައިމީހުން އެއްބަޔަކު އަނެއްބަޔަކަށް އަނިޔާވެރިނުވާށެވެ. އޭ ތިމަންއިލާހުގެ އަޅުތަކުންނޭވެ. ތިމަންއިލާހު އެމީހަކަށް ތެދުމަގުދެއްކެވިމީހަކު މެނުވީ އެހެންއެންމެންވަނީ މަގުފުރެދިފައިވާ މީހުންގެ ގޮތުގައެވެ. އޭ ތިމަންއިލާހުގެ އަޅުތަކުންނޭވެ. ތިމަންއިލާހު އެމީހަކަށް ކާންދެއްވިމީހަކު މެނުވީ އެހެންއެންމެންވަނީ ބަނޑުހައިވެފައިވާ މީހުންގެ ގޮތުގައެވެ. އޭ ތިމަންއިލާހުގެ އަޅުތަކުންނޭވެ. ތިމަންއިލާހު އެމީހަކަށް އަންނައުނުދެއްވިމީހަކު މެނުވީ އެހެންއެންމެންވަނީ އޮރިޔާން ޙާލުގައެވެ. ފަހެ ތިޔަބައިމީހުން ފޭރާމަށް އެދޭށެވެ. އޭރުން ތިމަންރަސްކަލާނގެ ފޭރާން ދެއްވާހުށީމެވެ. އޭ ތިމަންއިލާހުގެ އަޅުތަކުންނޭވެ. ތިޔަބައިމީހުން ރެޔާއި ދުވާލު ކުށްކުރަމުއެވެ. އަދި ތިމަންއިލާހު ތިޔަބައިމީހުންގެ އެންމެހައި ފާފަތައް ފުއްސަވަމުއެވެ. ހަމަކަށަވަރުން ތިޔަބައިމީހުންނަށް ތިމަންއިލާހަށް އުނދަގުލެއް ނުކުރެވޭ ހުށިކަމެވެ. އަދި ތިމަންއިލާހަށް ފައިދާއެއްވެސް ނުކުރެވޭހުށިކަމެވެ. (އެބަހީ ތިޔަބައިމީހުންކުރާ ނުބައި ކަންތަކުން ގެއްލުންލިބޭނީ ހަމަ ތިޔަބައިމީހުންނަށެވެ. މާތްﷲއަށް އެކަމުން ގެއްލުމެއް ނުވާނެއެވެ. ހަމައެގޮތަށް ހެޔޮޢަމަލުގެ ފައިދާކުރާނީ ހަމަ ތިޔަބައިމީހުންނަށެވެ. ﷲ އަކަށްނޫނެވެ.) އޭ ތިމަންއިލާހުގެ އަޅުތަކުންނޭވެ. ތިޔަބައިމީހުންކުރެ އެންމެ ފުރަތަމަ މީހާ އަދި ތިޔަބައިމީހުންކުރެ އެންމެ ފަހު މީހާ އެންމެ ތަޤްވާވެރިމިހާގެ ހިތުގެ މަތީގައިވީކަމުގައިވިޔަސް، އެކަމަކުން ތިމަންއިލާހުގެ ރަސްކަންފުޅަށް އެއްވެސް އެއްޗެއް އިތުރުނުވާ ހުއްޓެވެ. ތިޔަބައިމީހުންކުރެ އެންމެ ފުރަތަމަ މީހާ އަދި ތިޔަބައިމީހުންކުރެ އެންމެ ފަހު މީހާ އެންމެ ފާޖިރުމިހާގެ ހިތުގެ މަތީގައިވީކަމުގައިވިޔަސް، އެކަމަކުން ތިމަންއިލާހުގެ ރަސްކަންފުޅުން އެއްވެސް އެއްޗެއް މަދުނުވާ ހުއްޓެވެ. އޭ ތިމަންއިލާހުގެ `އަޅުތަކުންނޭވެ. ތިޔަބައިމީހުންކުރެ އެންމެ ފުރަތަމަ މީހާ އަދި ތިޔަބައިމީހުންކުރެ އެންމެ ފަހު މީހާ، އަދި އިންސީންނާއި ޖިންނީން އެއް ފަސްގަނޑެއްގެމަތީގައި ތިބެ ކޮންމެ މީހަކުވެސް އެމީހެއްގެ ބޭނުންތަކުން ފަރިޔާދުކުރިކަމުގައިވީނަމަވެސް އެކަމުގެ ސަބަބުން ރޮދިފަށް ކަނޑަށްލާ، ނެގުމުން އެކަނޑުން މަދުވާ ފެންފޮދުހާ މިންވަރަށްވެސް މަދުނުވެއެވެ. އޭ ތިމަންއިލާހުގެ އަޅުތަކުންނޭވެ. ތިމަންއިލާހު ތިޔަބައިމީހުންގެ ޢަމަލުތައް ޙިސާބުކޮށް އެކަމުގެ ފުރިހަމަ ޖަޒާ ދެއްވާހުށީމެވެ. ހެޔޮ ނަތީޖާ ލިބުނުމީހާ މާތް ﷲއަށް ޙަމްދުކުރާހުށިކަމެވެ. އަދި ނުބައިނަތީޖާ ލިބުނުމީހާ ތިމާގެ އަމިއްލަ ނަފުސަށް މެނުވީ މަލާމާތްނުކުރާހުށިކަމެވެ.”